6. Innovatív finanszírozás globális és európai szinten (
Jean-Paul Gauzès
(FR) Elnök asszony, legnagyobb sajnálatomra, Podimata asszony jelentésében, amely számos fontos kérdést vet fel az innovatív finanszírozás kapcsán, van némi félreértés. Szeretném felkérni a Szocialisták és Demokraták Progresszív Szövetsége Európai Parlamenti Képviselőcsoportját az általuk előterjesztett alternatív indítvány visszavonására, hogy a közös előkészítő munkát befejezhessük.
Továbbá azt is sajnálatosnak tartom, hogy a pénzügyi műveletek megadóztatásával szemben némileg mesterkélt ellenállás alakult ki, és két igen hasonló módosítás született. Ugyancsak sajnálom, hogy ennek eredményeképpen a Parlament nem támogatja kellő határozottsággal ezen adónak az európai versenyképesség szempontjából indokolt feltételeit.
Martin Schulz
(DE) Elnök asszony, Gauzčs úr kérésére reagálva szeretném elmondani, hogy egy alternatív állásfoglalás ellenében vissza kívánjuk vonni a tervezetet. A képviselőcsoportomnak is ezt javasoltam, mégpedig azon egyszerű ok miatt, hogy az alábbi - az összes képviselőcsoport 120 képviselője által aláírt - módosításból kiderül, a pénzügyi műveletekre kivetendő adót érintő javaslatok nem egyetlen csoport álláspontját képviselik, legyen szó akár a szocialistákról, a konzervatívokról, az Európai Néppárt (Kereszténydemokraták) Képviselőcsoportról, akár a Zöldek/az Európai Szabad Szövetség Képviselőcsoportjáról. A lényeg az, hogy intézményi javaslatot teszünk, és intézményi jelét adjuk annak, hogy ez a Ház képes pártokon átívelő véleményt megfogalmazni: "Szeretnénk, ha a magánszektor is kivenné a részét a válság okozta terhek ellensúlyozásában”. Ez nem a szocialisták vagy a kereszténydemokraták követelése, hanem általános elvárás. Ha ma ezt képesek leszünk intézményi alapon kinyilvánítani, azt az Európai Parlament jelentős sikerének tekinthetjük. Ezért vonjuk vissza az indítványt.
(Taps)
Rodi Kratsa-Tsagaropoulou
(EL) Elnök asszony, a tegnapi plenáris ülésen az Európai Néppárt (Kereszténydemokraták) Képviselőcsoport egy újabb javaslatot terjesztett elő, amely kompromisszumos megoldás lehet. Kérdésük arra vonatkozott, hogy egyértelművé tehető-e, hogy a források az uniós költségvetésbe és a támogatási mechanizmusba áramlanak? A témát tegnap vitára terjesztettük elő, és válaszra várunk annak érdekében, hogy kompromisszumos megoldást találjuk, és pozitív üzenetet küldjünk az Európai Unió intézményeinek.
